b"\n_START_ARTICLE_\nNiccol\xc3\xb2 Machiavelli\n_START_SECTION_\nBakgrunn\n_START_PARAGRAPH_\nNiccol\xc3\xb2  Machiavelli var s\xc3\xb8nn av advokaten Bernardo di Niccol\xc3\xb2 Machiavelli og Bartolommea di Stefano Nelli. Slekten Machiavelli var gammel florentinsk adel, kjent siden forfaren Ottaviano (som levde rundt 1260) tok parti i det politiske maktspillet, men \xc3\xa6ttens makt hadde blitt utvannet. _NEWLINE_I 1504 innledet Machiavelli studier i grammatikk, aritmetikk og latin hos den da kjente latinforskeren Paolo da Roncigliones, ved - tror man - universitetet i Firenze. Han fordypet seg i studier av antikke forfattere.\n_START_SECTION_\nKarriere\n_START_PARAGRAPH_\nSlekten Medici mistet den florentinske makten  i 1494, og samme \xc3\xa5r gjorde Machiavelli karriere innen statsforvaltningen. Han ble andre kansler og dermed det florentinske byr\xc3\xa5kratiets andre overhode. Han etterfulgte Adriani i den posten, som samme \xc3\xa5r ble kansler. Han skaffet seg da stor praktisk kunnskap om milit\xc3\xa6re og utenrikspolitiske sp\xc3\xb8rsm\xc3\xa5l, som han skulle f\xc3\xa5 nytte av senere i sitt forfatterskap. Girolamo Savonarola styrte republikken til han i 1498 ble brent p\xc3\xa5 b\xc3\xa5l. I denne perioden befant Machiavelli seg i sentrum for det politiske spillet, b\xc3\xa5de innad i Den florentinske republikken og utenrikspolitisk, samt for pavevalget i den katolske kirken. Republikken utnevnte ham til diplomat, og han reiste i egenskap av dette til Frankrike i 1500, 1504 og 1510 for \xc3\xa5 forhandle med Ludvig XII og kardinalen av Rouen. I 1508 ble han sendt til keiser Maximilians hoff i Bolzano. Han ble kjent med pave Alexander VIs s\xc3\xb8nn, Cesare Borgia i 1502 under et oppdrag som envoy\xc3\xa9 i Romagna. Denne Borgia skulle bli mye brukt som eksempel i boken Fyrsten. _NEWLINE_Da Medici gjenerobret makten i Firenze i 1512 mistet Machiavelli i en alder av 43 \xc3\xa5r sin stilling som politiker og diplomat. Han ble d\xc3\xb8mt til fengsel for konspirasjon, og der ble han torturert og unngikk d\xc3\xb8dsstraff med en h\xc3\xa5rsbredd. _NEWLINE_I 1513 ble medic\xc3\xa9eren Leo X valgt til pave og Machiavelli ble l\xc3\xb8slatt f\xc3\xb8r desember samme \xc3\xa5r, trolig etter pavens ordre. Etter dette dedikerte han seg kun til forfatterskapet, og trakk seg tilbake til sitt landsted San Casciano. Samme \xc3\xa5r som han ble sluppet fri skal han ha skrevet Fyrsten. Medici hyrte ham i 1519 inn til en utredning om en ny konstitusjon i Firenze og Machiavelli publiserte derfor en avhandling under tittelen Discorso sopra il riformare lo stato di Firenze (Avhandling om staten Firenze reformering). \xc3\x85ret etter fikk han i oppdrag \xc3\xa5 skrive et historieverk om Firenze. _NEWLINE_Machiavelli giftet seg i 1501 med adelsdamen Marietta Corsini, og han fikk fem barn med henne. Han ligger begravet i Basilica di Santa Croce i Firenze.\n_START_SECTION_\nMachiavellis betydning\n_START_PARAGRAPH_\nMachiavellis verk er noen av de viktigste kildene til renessansens politiske id\xc3\xa9verden. Han sammenlignes ofte med sin venn Francesco Guicciardini, som var minst like desillusjonert, og som ogs\xc3\xa5 skrev et historieverk om Firenze. _NEWLINE_Sett i et id\xc3\xa9historisk perspektiv settes Machiavelli vanligvis i relasjon til renessansens brudd med det middelalderske teokratiske statsbegrepet som bygget p\xc3\xa5 Augustinus' Gudsstaten. Legitimeringen av staten ble stadig mer sekularisert, og krevde nye forklaringer i forbindelse med at pontifikatets stat i enda h\xc3\xb8yere grad begynte \xc3\xa5 bli sett som en verden i verden, eller underordnet konged\xc3\xb8mmet, men i samtlige tilfeller fratatt den verdslige makten. Ut fra dette perspektivet har Machiavelli iblant f\xc3\xa5tt \xc3\xa6ren for \xc3\xa5 ha grunnlagt den moderne statsvitenskapen. _NEWLINE_Det finnes ulike oppfattninger om hvor dyptg\xc3\xa5ende og p\xc3\xa5 hvilken m\xc3\xa5te hans konkrete id\xc3\xa9er har blitt en del av vestens politiske id\xc3\xa9historie. If\xc3\xb8lge John Pocock med fler ligger id\xc3\xa9ene bak s\xc3\xa5vel Fyrsten som Discorso til grunn for den amerikanske konstitusjonen. Bertrand Russell mener at Machiavelli i Discorsi tar opp id\xc3\xa9er i Platons Statsmannen og utvikler teorien om maktbalansen, og at han dermed er en viktig bakgrunn for liberalismens intellektuelle arv. Liedman p\xc3\xa5 sin side ser likheter mellom Machiavelli og Thomas Hobbes, og lar sp\xc3\xb8rsm\xc3\xa5let om hvorvidt disse er forbilder for den moderne totalit\xc3\xa6re staten st\xc3\xa5 \xc3\xa5pent. _NEWLINE_\xe2\x80\x9dMachiavellisme\xe2\x80\x9d, et eponym som betyr despotisme, antyder imidlertid den tradisjonelle tiln\xc3\xa6rmingen til Machiavelli.\n_START_SECTION_\nPsykologi\n_START_PARAGRAPH_\nMachiavellisme er ogs\xc3\xa5 en term som noen psykologer anvender for \xc3\xa5 beskrive en persons tilb\xc3\xb8yelighet til \xc3\xa5 v\xc3\xa6re f\xc3\xb8lelsesmessig kald og uber\xc3\xb8rt, som har en tendens stille seg over konvensjonell moral ved \xc3\xa5 bedra og manipulere andre. P\xc3\xa5 1960-tallet utviklet Richard Christie og Florence L. Geis en test for \xc3\xa5 m\xc3\xa5le en persons niv\xc3\xa5 av machiavellianisme."